ཁོང་གིས་མཛད་པའི་གསུང་རབ་དྲི་མ་མེད་པའི་ལྗགས་རྩོམ་ལ།བླ་མའི་རྣལ་འབྱོར་བྱིན་རླབས་གཏེར་ཆེན།ཉམས་ལེན་ཀུན་མཁྱེན་ཞལ་གྱི་བདུད་རྩི།ལམ་བསྡུས་ཐར་ལམ་གསལ་བའི་མེ་ལོང༌།ལམ་ཁྲིད་ཐམས་ཅད་མཁྱེན་པའི་ལམ་བཟང༌།སེམས་ཀྱི་རྣམ་བཞག་ཡིད་ཀྱི་མུན་སེལ།ཀ་རྩོམ་ཕྱོགས་བསྒྲིགས་དབྱངས་ཅན་བཞད་སྒྲ།རིས་མེད་བསྟན་རྩིས་མུན་སེལ་སྒྲོན་མེ།བོན་གྱི་བསྟན་འབྱུང་ཤེལ་གྱི་རྒྱང་མཐོང༌།ཉམས་མགུར་དང་བློ་སྦྱོང་གི་སྐོར།ས་བཅད་དང་གྲངས་འདྲེན་གྱི་སྐོར།རྣམ་ཐར་དང་བརྡ་ཡིག་གི་སྐོར།ཆོ་ག་དང་ཟིན་བྲིས་ཀྱི་སྐོར།དྲི་བ་དང་དྲིས་ལན་གྱི་སྐོར།ཆབ་ཤོག་དང་དོགས་དཔྱོད་ཀྱི་སྐོར།དཔྱད་རྩོམ་དང་ཡིག་གཟུགས་ཀྱི་སྐོར་སོགས་གླེགས་བམ་བརྒྱད་ཙམ་བཞུགས།གསུང་སྐྱེས་བུ་སློབ་ལ་ཡང༌།ཇི་སྐད་དུ།ལུང་དྲུག་ལས།བོན་གྱི་སྐུ་ལས་གཡོ་མེད་ཀྱང༌།།རིག་པའི་འོད་ཟེར་ཀུན་སྤྲོས་ནས།།འགྲོ་བ་མ་ལུས་བདེ་ལ་བཀོད།།ཅེས་གསུངས་པ་ལྟར།བོད་ཡུལ་སྟོད་སྨད་བར་གསུམ་ནས་བྱོན་པས་བསྟན་འགྲོའི་དོན་ཆེན་མཛད་པའི་བླ་སྤྲུལ།སྡེ་སྣོད་རྒྱ་མཚོར་འཇུག་པའི་མཁན་སློབ།བཀའ་པོད་རྣམ་ལྔ་ཆུབ་པའི་དགེ་བཤེས།བསླབ་གསུམ་རྣམ་པར་དག་པའི་བཙུན་པ།གསང་ཆེན་རིག་པ་འཛིན་པའི་སྔགས་འཆང༌།ཕན་བདེ་སྲིད་དོན་གཉེར་བའི་ལས་བྱེད།ཤེས་བྱ་སྦྲང་རྩི་རོལ་བའི་སློབ་བུ།སྡིག་སྤོང་དགེ་བཅུ་སྒྲུབ་པའི་མི་སྐྱ་སོགས་རྒྱ་བོད་སོག་གསུམ་དང་རྒྱལ་ཁབ་ཕྱི་ནང་ཀུན་ནས་འོང་བའི་སློབ་བུ་བགྲང་ལས་འདས་པ་བྱུང༌།